Klagte oor riool in strateRiool in die straat. Foto: Verskaf Die DA in Noordwes gaan ŉ klagte teen die Tswaing-munisipaliteit by die polisie aanhangig maak rakende die rioolkrisis wat die gebied, wat Sannieshof insluit, teister. Carin Visser, DA-LP asook die party se leier in die provinsie, het Maandag gesê die klagte hou verband met die oortreding van die Nasionale Omgewingsbestuurswet wat bepaal dat mense die reg op ŉ gesonde en skoon omgewing het. “Ons sal ook die Sentrum vir Omgewingsregte versoek om die munisipaliteit te ondersoek wat versuim om beskadigde rioolpype te herstel. Dit veroorsaak dat die rioolstelsel oorstroom word en dat miljoene liter rou riool in die strate vloei,” het Visser gesê. “Die riooloorstromings word veroorsaak deur die munisipaliteit se swak herstelwerk aan die rioolinfrastruktuur en hul voertuie.” Visser het gesê die munisipaliteit ignoreer glo die party se deurlopende versoeke om die rioolstelsel te herstel en dat dit ŉ groot gesondheidsrisiko vir die omgewing en inwoners inhou. Volgens Visser moet 6 400 000 liter se riool in die Sannieshof-omgewing skoongemaak word. “Om die omgewingsramp op te ruim sal ŉ vragmotor met ŉ 6 000 liter-kapasiteit ten minste 48 persele per dag moet besoek om al die riool binne ŉ maand skoon te maak. Tans kan die vragmotor slegs nege roetes per dag doen. Inwoners het geen ander opsie nie as om riool in die strate in te pomp,” het sy gesê. Maroela Media het navraag by die munisipale bestuurder, Mi Moruti, gedoen en wag nog vir terugvoer.